Anselmo Lorenzo - Uiquipedia

# Anselmo Lorenzo

### De Uiquipedia

Anselmo Lorenzo Asperilla (Toledo, 21 d'abril de 1841 - Barcelona, 30 de payares de 1914), foi unu de los primeros anarquistes españoles. Foi mui activu nel movimientu dende la so reunión con Giuseppe Fanelli en 1868 en Madrid hasta la so muerte en 1914.

A la edá d'once años treslládase a Madrid onde entama a trabayar na cerería d'un tíu de so hasta los quince años en qu'entama a trabayar de tipógrafu. Años más tarde faise sociu del Fomento de las Artes, asistiendo a clases nocturnes de matemátiques, gramática y francés. Ye nel Fomento onde conoz a Tomás González Morago.

Enviáu Fanelli a España pola Asociación Internacional de Trabayadores (AIT), aconcéyase'l 24 de payares de 1868 con unos cuantos republicanos, ente ellos Anselmo, a los qu'esplicará'l programa y los principios de la Internacional, entamando d'esta manera l'actividá de l'AIT n'España.

El 15 de xineru de 1870 asoléyase La Solidaridad, órganu de la sección española de l'AIT, periódicu nel que collaboraría Lorenzo y que nel primer númberu fai una declaración de principios de la Internacional. Tamién será unu de los cuatro delegaos mandaos pola delegación de Madrid al primer congresu obreru celebráu en Barcelona ente'l 19 y el 26 de xunu d'esi añu.

Depués de los acontecimiento de la Comuna de París nel añu 1871, exilióse en Portugal escapando de la represión a la que se veía sometíu'l movimientu obreru n'España. En Lisboa seguiría trabayando polos ideales de la Internacional formando un grupu de rapazos colos que fundaría'l periódicu O Pensamento Social.

Nesi mesmu añu participó con Francisco Mora y González Morango de la sección española de la Primera Internacional, nuna conferencia en Londres, viviendo durante los díes que duró la so estancia na ciudá na casa de Karl Marx, aunque durante la conferencia tomaría partíu poles tesis de Bakunin.

En 1883 entra a formar parte de la masonería, fechu que nun fairía públicu hasta abril de 1887, dientro d'una conferencia entamada nel Atenéu Barcelonés.

En 1888 entama a escribir la so obra más importante, El Proletariado Militante, del que s'asoleyaríen dos volúmenes quedando un terceru ensin terminar.

Exilióse en París depués de vese afectáu pol proceso de Montjuïc (1896-1897) collaborando a la so vuelta cola Editorial de la Escuela Moderna xunto a Francesc Ferrer i Guardia. Participó nel congresu de Barcelona de 1910 y la fundación de la Confederación Nacional del Trabayu (CNT) en 1911.

El 30 de payares de 1914 muerre na so casa de la cai Casanovas de Barcelona.

Anguañu la CNT cuenta con una fundación que lleva'l so nome: Fundación de Estudios Libertarios Anselmo Lorenzo.

## [editar] Obres

- El proletariado militante, 2 vols. 1901-1923.

## [editar] Enllace esternu

- Fundación de Estudios Libetarios Anselmo Lorenzo

Retrieved from "http://ast.wikipedia.org../../../a/n/s/Anselmo_Lorenzo_748c.html"

Categoríes: Movimientu Obreru | Biografíes

##### Views

- Artículu
- Discusión
- Revisión actual

##### Buscar

##### Otres llingües

- English
- Español
- Српски / Srpski